# பழங்குடி அருங்காட்சியகம், போபால்



**போபாலின் பழங்குடி அருங்காட்சியகம்** (*Tribal Museum of Bhopal*) அல்லது மத்தியப் பிரதேச பழங்குடி கலை அருங்காட்சியகமானது இந்திய மாநிலமான மத்தியப் பிரதேசத்திலுள்ள இந்திரா காந்தி ராட்டிரிய மானவ் சங்கராலயாவிற்கு அருகில் அமைந்துள்ளது. இது பழங்குடி மக்களின் வாழ்க்கை அம்சங்கள், பூர்வீக அறிவு அமைப்புகள் மற்றும் அழகியல் ஆகியவற்றிற்காக அர்ப்பணிக்கப்பட்ட ஒரு அருங்காட்சியகமாகும்.  

## அறிமுகம்
இந்தியக் கட்டடக் கலைஞர் ரேவதி காமத் இந்தப் பழங்குடி அருங்காட்சியகத்தை வடிவமைத்தார். இது ஜூன் 6,2013 அன்று அப்போதைய இந்தியக் குடியரசுத் தலைவர் பிரணாப் முகர்ஜியால் திறந்து வைக்கப்பட்டது. இந்த அருங்காட்சியகம் மத்தியப் பிரதேசத்தின் கோண்டு, பில், பாரியா, சகாரியா, கோர்கு, கோல் மற்றும் பைகா போன்ற பல்வேறு பழங்குடியினரின் பாரம்பரிய கலை, கைவினை மற்றும் கலாச்சாரத்தை வெளிப்படுத்தும் ஆறு வெவ்வேறு கருப்பொருள் காட்சியகங்களாக பிரிக்கப்பட்டுள்ளது. ஜூன் 2022 நிலவரப்படி, அருங்காட்சியகம் அதன் பார்வையாளர்களுக்கு அதன் கண்காட்சிகள் மற்றும் விளக்கக்காட்சிகளை மெய்நிகர் முறையில் அணுக ஒரு தனித்துவமான வாய்ப்பை வழங்குகிறது. எண்ணிம முறை சுற்றுப்பயணம் அருங்காட்சியகத்தின் மேல் மற்றும் கீழ் நிலை, வாழ்க்கை முறை புகைப்படங்கள், பழங்குடி ஆன்மீக உலகம், சத்தீஸ்கர் புகைப்படங்கள், அவாஸ் (பழங்குடி வீட்டுவசதி) லிகந்திரா (ஓவிய கண்காட்சி மற்றும் நூலகம்) ரக்கு (குழந்தைகள் புகைப்படங்கள்) மற்றும் சின்ஹாரி (அருங்காட்சியகம் கடை) என பத்து பகுதிகளாக வகைப்படுத்தப்பட்டுள்ளது. பன்னாட்டு அருங்காட்சியக நாளான 2023 மே 18 அன்று, மத்தியப் பிரதேச சுற்றுலா வாரியம் "மாநிலத்தின் வளமான பாரம்பரியம் மற்றும் கலாச்சாரத்தைப் பற்றி சுற்றுலாப் பயணிகள் அறிய உதவும் வகையில் கியூஆர் கோடு அடிப்படையிலான ஒலி வழிகாட்டியை" அறிமுகப்படுத்தியது. இந்த எண்ணிம முயற்சி "மாநிலத்தின் வரலாற்றை தொழில்நுட்பத்துடன் இணைக்கிறது. மேலும், ஒலி வழிகாட்டியின் தகவல்கள் இந்தி மற்றும் ஆங்கிலம் ஆகிய இரு மொழிகளிலும் கிடைக்கும்". வேறுபாடுகள் இருந்தபோதிலும், இப்பகுதியில் காணப்படும் பழங்குடியினரிடையே எவ்வாறு பொதுவான அம்சங்கள் உள்ளன என்பதை விளக்குவதே இதன் முக்கிய யோசனையாகும். பழங்குடி அருங்காட்சியகத்தின் கண்காணிப்பாளரான அசோக் மிஸ்ரா "அவர்களிடையே ஒரு அடிப்படை கலாச்சார ஒற்றுமை உள்ளது. பல வழிகளில், அவை ஒன்றோடொன்று இணைக்கப்பட்டதாகத் தெரிகிறது, அவை பொதுவான வேர்களைக் கொண்டிருப்பது போல் தெரிகிறது. இதைத்தான் நாங்கள் முன்னிலைப்படுத்த முன்மொழிகிறோம்" எனக் கூறுகிறார்.  

இந்த அருங்காட்சியகத்திற்கு வருடத்திற்கு சுமார் 71,000 பார்வையாளர்கள் (66,000 இந்தியர்கள்- 5,000 வெளிநாட்டவர்கள்) வருகை தருகின்றனர்.  

## முக்கிய காட்சியகங்கள்
இங்கு ஆறு காட்சியகங்கள் பழங்குடி வாழ்க்கையின் பல்வேறு அம்சங்களைக் காட்டுகின்றன.  

1. **ஜீவன் ஷைலி:** மண், மூங்கில், சாணம், வைக்கோல் மற்றும் புல் ஆகியவற்றால் ஆன கோண்டு மக்களின் உருவம், கோர்கு, பில் மற்றும் சகாரியா பழங்குடியினரின் பாரம்பரிய வீடுகளின் தொகுப்பு, விவசாயக் கருவிகள், அவர்கள் பயன்படுத்தும் மண் பாத்திரங்கள் போன்ற அத்தியாவசியங்களையும் சித்தரிக்கிறது. வரலாற்று ரீதியாக இத்தகைய பழங்குடிச் சமூகங்கள் இயற்கை வளங்களைச் சுற்றி தங்கள் வாழ்க்கையை எவ்வாறு கட்டியெழுப்பியுள்ளன என்பதைப் புரிந்துகொள்ள இந்தக் கட்டமைப்புகள் உதவுகின்றன.
1. **சமசுகிருத வைவித்யா:** பழங்குடிச் சமூகங்களின் திருமணங்கள் மற்றும் திருவிழாக்கள் போன்ற பல்வேறு பாரம்பரியங்களை வெளிப்படுத்தும் கலாச்சார ரீதியாக மாறுபட்ட கண்காட்சிகள்.
1. **கலபோத்:** பழங்குடி வாழ்க்கை முறையின் வெளிப்பாடு கலை வடிவில்
1. தேவ்லோக்: பூமி, மலைகள், ஆறுகள் போன்றவற்றை வழிபடும் பழக்கவழக்கங்களுடன் தொடர்புடைய பல்வேறு கட்டுக்கதைகளையும் நம்பிக்கைகளையும் வெளிப்படுத்தும் தெய்வங்களுக்கு அர்ப்பணிக்கப்பட்ட பாரம்பரிய பழங்குடி வீடுகளை இந்தப் பிரிவு கொண்டுள்ளது.
1. **சத்தீஸ்கர் திர்கா:** சத்தீஸ்கரின் பழங்குடிக் கலையை சித்தரிக்கிறது
1. **இராக்கு திர்கா:** பழங்குடிச் சமூகங்களைச் சேர்ந்த இளம் குழந்தைகள் விளையாடும் பாரம்பரிய விளையாட்டுகளைப் பற்றி அறிய இந்த கேலரி அனுமதிக்கிறது.

## இதர அம்சங்கள்
அருங்காட்சியகத்திற்குள் ஒரு அரைவட்ட அரங்கம் உள்ளது. இது திட்டமிடப்பட்ட நாடகங்கள், இசை நிகழ்ச்சிகள் மற்றும் நாட்டுப்புற நடனங்களை வழங்குகிறது. கைவினைப் பொருட்கள் மற்றும் கலைப்பொருட்களுக்கான சில்லறை விற்பனை நிலையமும் இங்கு உள்ளது. இது சின்ஹாரி என்று அழைக்கப்படுகிறது. பழங்குடியினரின் வாழ்க்கை முறை குறித்து *சௌமாசா* என்ற ஒரு உள் இதழை இந்த அருங்காட்சியகம் வெளியிடுகிறது.